KOMISIJOS SPRENDIMAS
2007 m. birželio 21 d.
dėl valstybės pagalbos C 17/2006 (ex N 3/2006): pagalba mokymui, skirta Autoeuropa - Automóveis Lda., Portugalija
(pranešta dokumentu Nr. C(2007) 3130)
(Tekstas autentiškas tik portugalų kalba)
(Tekstas svarbus EEE)
(2007/583/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį, ypač į jos 88 straipsnio 2 dalies pirmąją pastraipą,
atsižvelgdama į Europos ekonominės erdvės susitarimą, ypač į jo 62 straipsnio 1 dalies a punktą,
pakvietusi suinteresuotąsias šalis pateikti pastabas pagal pirmiau paminėtus straipsnius (1) ir atsižvelgdama į jų pastabas,
kadangi:
I. PROCEDŪRA
(1)
2005 m. gruodžio 27 d. raštu (užregistruotu 2006 m. sausio 4 d.) Portugalija pranešė Komisijai ketinanti suteikti 3 552 423 EUR pagalbą Autoeuropa - Automóveis Lda. (toliau - Autoeuropa), skirtą bendrovės mokymo projektui įgyvendinti. 2006 m. sausio 31 d. raštu, į kurį Portugalija atsakė 2006 m. kovo 9 d. raštu (užregistruotu kovo 23 d.), Komisija paprašė papildomos informacijos.
(2)
2006 m. gegužės 16 d. raštu Komisija pranešė Portugalijai savo sprendimą pradėti EB sutarties 88 straipsnio 2 dalyje numatytą procedūrą dėl šios pagalbos. 2006 m. rugpjūčio 31 d. raštu Portugalijos institucijos pateikė savo pastabas pagal šią procedūrą.
(3)
Komisijos sprendimas pradėti procedūrą buvo paskelbtas Europos Sąjungos oficialiajame leidinyje (2). Komisija pakvietė suinteresuotąsias šalis pateikti pastabas.
(4)
Komisija iš suinteresuotųjų šalių gavo pastabų, kurias perdavė Portugalijos institucijoms, suteikdama joms galimybę į pastabas reaguoti. Portugalija savo pastabas pateikė 2006 m. lapkričio 13 d. raštu. 2007 m. vasario 2 d. raštu Komisija paprašė papildomos informacijos.
II. PRANEŠIMO ATŠAUKIMAS
(5)
2007 m. gegužės 4 d. raštu Portugalija pranešė Komisijai, kad pagalba, apie kurią pranešta, nebus teikiama, nes Autoeuropa pakeitė savo mokymo projektą, todėl pranešimas netenka prasmės.
(6)
Komisija pažymi, kad, remiantis Tarybos reglamento (EB) Nr. 659/1999 (3) 8 straipsniu, valstybė narė gali atšaukti pranešimą, kol Komisija dar nėra priėmusi sprendimo dėl pagalbos. Pagal 8 straipsnio 2 dalį, jeigu Komisija jau buvo pradėjusi oficialią tyrimo procedūrą, ji turi ją užbaigti.
(7)
Atsižvelgdama į tai, kad Portugalija atšaukė pranešimą, Komisija nusprendė pagal EB sutarties 88 straipsnio 2 dalį užbaigti oficialią tyrimo procedūrą dėl minėtosios pagalbos,
PRIĖMĖ ŠĮ SPRENDIMĄ:
1 straipsnis
Pagal EB sutarties 88 straipsnio 2 dalį ir atsižvelgdama į tai, kad Portugalija atšaukė savo pranešimą, Komisija užbaigia oficialią tyrimo procedūrą dėl pagalbos mokymui, kurią Portugalija ketina suteikti Autoeuropa - Automóveis Lda.
2 straipsnis
Šis sprendimas skirtas Portugalijos Respublikai.
Priimta Briuselyje, 2007 m. birželio 21 d.